สังคมข่าวหุ้น
งบไตรมาส 2 ที่ทยอยประกาศออกมาแล้วออกมาดีเกินคาด ทำให้ต่างชาติกลัวตกขบวนกลับเข้ามาซื้อหุ้นคืน หลังจากที่ก่อนหน้านี้ต่างชาติเทขายออกมาอย่างต่อเนื่อง และยังมีทีเด็ดที่รออยู่ กลุ่มพลังงานที่จะประกาศในวันที่ 9 ส.ค.นี้ น่าจะช่วยดันตลาดหุ้นไทยได้อีก และวันนี้ 8 ส.ค.ให้จับตาคณะกรรมการกำหนดนโยบายการเงิน (กนง.) จะประชุมกำหนดทิศทางดอกเบี้ยของไทย คาดว่าจะยังคงไว้ แต่แนวโน้มขึ้นแน่ ดัชนีวานนี้กลับมายืน 1,707 จุดได้อีกครั้ง
8 ส.ค. 2561

เกียรติก้อง ว่องไวยากร
*กลับมายืนเหนือ 1,700 จุดอีกครั้ง
*งบไตรมาส 2 ที่ทยอยประกาศออกมาแล้วออกมาดีเกินคาด ทำให้ต่างชาติกลัวตกขบวนกลับเข้ามาซื้อหุ้นคืน หลังจากที่ก่อนหน้านี้ต่างชาติเทขายออกมาอย่างต่อเนื่อง และยังมีทีเด็ดที่รออยู่ กลุ่มพลังงานที่จะประกาศในวันที่ 9 ส.ค.นี้ น่าจะช่วยดันตลาดหุ้นไทยได้อีก และวันนี้ 8 ส.ค.ให้จับตาคณะกรรมการกำหนดนโยบายการเงิน (กนง.) จะประชุมกำหนดทิศทางดอกเบี้ยของไทย คาดว่าจะยังคงไว้ แต่แนวโน้มขึ้นแน่ ดัชนีวานนี้กลับมายืน 1,707 จุดได้อีกครั้ง
*แบงก์ไม่รอช้าขึ้นไปล่วงหน้า กลุ่มอสังหาฯ น่าจะโดนก่อน นำร่องโดยไทยพาณิชย์ ที่ทำเอาวงการอสังหาริมทรัพย์ป่วน โดยเฉพาะ LH ของเฮียอนันต์ อัศวโภคิน และเชื่อว่าเร็ว ๆ นี้ แบงก์ใหญ่รายอื่นจะขยับดอกเบี้ยตามติด ๆ โดยเฉพาะแบงก์กสิกร ของเสี่ยปั้น คู่แข่งตลอดกาลของไทยพาณิชย์ ไม่ต้องรอสัญญาณจากแบงก์ชาติให้เสียเวลา บอกได้เลยเรื่องนี้รอไม่ได้จริง ๆ ส่งสัญญาณขึ้นดอกเบี้ยเร็ว ๆ นี้
*MTC ของเฮียชูชาติ เพ็ชรอำไพ ประธานกรรมการบริหาร บมจ.เมืองไทย แคปปิตอล ไม่ทำให้ผิดหวัง ล่าสุดกำไรไตรมาสที่ 2 โตกว่า 58% ทุบสถิติสุงสุดตลอดกาลอีกแล้วครับท่าน และยังตั้งเป้าไว้ว่าอีก 3 ปีข้างหน้า ก็จะทำนิวไฮอีก แบบนี้คงต้องหาหุ้นมาเก็บไว้ในพอร์ตให้อุ่นใจ ถ้าเฮียชูชาติแกการันตีแบบนี้ เป้าหมายระยะสั้น 52 บาท
*โอภาส เฉิดพันธุ์ ประธานเจ้าหน้าที่บริหารบริษัท เอ็ม วิชั่น หรือ MVP ยิ้มออก เปิดเทรดวันแรกที่ 3.26 บาท สูงกว่าราคาขาย IPO (1.90 บาท) 71% MVP เป็นที่รู้จักในนามผู้จัดงาน Thailand Mobile Expo ซึ่งจัดปีละ 3 ครั้ง แต่ด้วยประสบการณ์ในการจัดงานที่มีมากกว่า 11 ปี และมีการกระจายความเสี่ยงไปยังธุรกิจเกี่ยวเนื่องได้ดี ทั้งการจัดงานอีเวนต์ การจัดงานวิ่ง และการให้บริการรถคาราวาน รวมถึงธุรกิจ e-Commerce ที่ขายสินค้าให้แบรนด์ Samsung ทำให้กำไรสุทธิปี 2558-2560 เติบโตเฉลี่ย (CAGR) สูงถึง 188% ต่อปี และผลจากการกระจายแหล่งที่มาของรายได้นี้เอง ทำให้ผลประกอบการรายไตรมาสผันผวนน้อยกว่าผู้ประกอบธุรกิจจัดงานอีเวนต์อื่นในตลาด
*ราคาหุ้น PACE บริษัท เพซ ดีเวลลอปเมนท์ คอร์ปอเรชั่น ของสรพจน์ เตชะไกรศรี เริ่มดีขึ้น วอลุ่มเข้า งานนี้สงสัยว่าผลประกอบการไตรมาส 2 จะฟื้นตัว หลังจากที่ไตรมาสแรกขาดทุน การขายโครงการในตึกมหานครก็ราบรื่นดี เจ้าหนี้ไทยพาณิชย์ก็ช่วยสนับสนุนเต็มที่ ดังนั้นจึงมีโอกาสที่กลับมาทำกำไรได้ในอนาคตอันใกล้นี้
*กองทุนฟิวเจอร์ฟันด์มาแล้ว ทางเลือกสำหรับนักลงทุนรายย่อย ประภาศ คงเอียด ผู้อำนวยการ สำนักงานคณะกรรมการนโยบายรัฐวิสหกิจ ย้ำชัดจะเริ่มขายหน่วยลงทุนกองทุนรวมโครงการโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) จำนวน 4.4 หมื่นล้านบาทให้กับนักลงทุนได้ภายในเดือน ก.ย.นี้ หลังจากนั้นจะนำหน่วยลงทุนเข้าซื้อขายในตลาดฯ ผลตอบแทนสูงกว่าดอกเบี้ยเงินฝากแน่นอน ถ้าคิดว่าเล่นหุ้นเสี่ยงก็ลองมาลงทุนฟิวเจอร์ฟันด์ดู
*หุ้นบัตรกรุงไทย ของเฮียระเฑียร ศรีมงคล ประธานเจ้าหน้าที่บริหาร KTC ยังติดแนวต้านที่ 30 บาท ขึ้นไปทดสอบหลายครั้งแต่ยังไม่ผ่าน น้องแมงเม่าต้องอดทนรออีกหน่อย งานนี้ถ้าทะลุไปได้ แนวต้านต่อไป 35 บาท ผลประกอบการบัตรรูดปรื๊ดเป็นตัวหนุนเพราะเฮียแกบอกว่าจะทำนิวไฮทุกไตรมาส กำไรที่ซ่อนอยู่ในสำรองก็เยอะอยู่ จะแบ่งมาเป็นกำไรก็ไม่ยาก ไตรมาสไหนก็มาลุ้นกัน
*ขอแสดงความยินดี กุลิศ สมบัติศิริ หลังที่ประชุมคณะรัฐมนตรี มีมติอนุมัติแต่งตั้งเป็นปลัดกระทรวงพลังงานคนใหม่ แทนนายธรรมยศ ศรีช่วย ที่จะเกษียณในเดือน ก.ย.นี้ งานนี้เป็นการย้ายข้ามห้วยกันอีกครั้ง หลังจากก่อนหน้านี้อารีพงศ์ ภู่ชอุ่ม อดีตปลัดคลังก็เคยย้ายไปนั่งพลังงานมาแล้ว นอกจากนี้ ยังยินดีกับพชร อนันตศิลป์ อธิบดีกรมธนารักษ์ ย้ายไปนั่งกรมภาษีครั้งแรก เป็นอธิบดีกรมสรรพสามิต และอำนวย ปรีมนวงศ์ รองปลัดกระทรวงการคลัง ย้ายไปเป็นอธิบดีกรมธนารักษ์